Úradný vestník L 007 , 11/01/2001 S. 0029 - 0031



Rozhodnutie Spoločného výboru EHP č. 99/2000 z 27. októbra 2000, ktorým sa mení a dopĺňa protokol 30 k Dohode o EHP o osobitných ustanoveniach o organizácii spolupráce v oblasti štatistiky SPOLOČNÝ VÝBOR EHP, so zreteľom na Dohodu o Európskom hospodárskom priestore upravenú Protokolom upravujúcim Dohodu o Európskom hospodárskom priestore, ďalej len "dohoda", a najmä na jej článok 98, keďže: (1) Protokol 30 k dohode bol zmenený a doplnený rozhodnutím Spoločného výboru EHP č. 4/94 z 8. februára 1994 [1]. (2) Štatistický program EHP sa má zakladať na štatistickom programe spoločenstva 1998 až 2002 (rozhodnutie Rady 1999/126/ES) [2] a bude zahŕňať tie prvky programu, ktoré sú nevyhnutné na opísanie a sledovanie všetkých podstatných ekonomických, sociálnych a environmentálnych aspektov Európskeho hospodárskeho priestoru. (3) Štatistický program EHP prihliadne na ustanovenia nariadenia Rady (ES) č. 322/97 o štatistike spoločenstva [3]. (4) Protokol 30 k dohode sa preto zmení a doplní s cieľom zobrať do úvahy takúto rozšírenú spoluprácu, ktorá sa uskutoční od 1. januára 1998, ROZHODOL TAKTO: Článok 1 Protokol 30 k dohode sa mení a dopĺňa podľa článkov 2 a 3 tohto dokumentu. Článok 2 Odseky 1 až 9 protokolu 30 k dohode sa nahrádzajú takto: "1. Konferencia zástupcov národných štatistických organizácií zmluvných strán, Štatistický úrad Európskych spoločenstiev (Eurostat) a Úrad štatistického poradcu štátov EZVO (ÚŠP EZVO) vedú štatistickú spoluprácu a rozvíjajú programy a postupy pre štatistickú spoluprácu v úzkej spolupráci s úradmi spoločenstva a sledujú ich realizáciu. Táto konferencia a výbor pre štatistický program organizujú svoje úlohy na účely tohto protokolu na zmiešaných stretnutiach ako SPC/EHP konferencia podľa osobitných procesných postupov, ktoré ustanoví konferencia SPC/EHP. 2. Štatistický program spoločenstva 1998 až 2002, ako bol ustanovený rozhodnutím Rady, na ktoré odkazuje odsek 7, vytvára rámec pre štatistické akcie EHP, ktoré sa uskutočnia medzi 1. januárom 1998 a 31. decembrom 2002. Všetky hlavné oblasti a štatistické témy Štatistického programu spoločenstva 1998 až 2002 sa považujú za relevantné pre štatistickú spoluprácu EHP a sú otvorené pre plnú účasť štátov EZVO. Od 1. januára 1998 sa každý rok vypracuje osobitný výročný štatistický program EHP ako verzia výročného programu vypracovaného Komisiou v súlade s rozhodnutím Rady, na ktoré odkazuje odsek 7, a súčasne s týmto programom. Každý výročný štatistický program EHP sa predkladá na preskúmanie a schválenie konferencii SPC/EHP. Osobitne označí tie akcie v rámci tém programov, ktoré sú relevantné pre EHP a majú prednosť pre spoluprácou EHP počas programového obdobia. 3. Štáty EZVO sa od začiatku spolupráce v spojitosti s programami a akciami, na ktoré odkazuje odsek 2, plne zúčastňujú, bez práva hlasovať, na práci výborov ES a iných orgánov, ktoré pomáhajú Komisii ES pri riadení alebo rozvoji týchto programov a akcií. 4. Štatistické informácie zo štátov EZVO sa odovzdávajú zo štátov EZVO Eurostatu na uchovanie, spracovanie a šírenie. S týmto cieľom ÚŠP EZVO pracuje v úzkej spolupráci so štátmi EZVO a Eurostatom na účel zabezpečenia, aby sa údaje zo štátov EZVO odovzdávali náležite a rozširovali sa rôznym užívateľským skupinám prostredníctvom bežných kanálov šírenia ako súčasť štatistiky EHP. Zaobchádzanie so štatistikami zo štátov EZVO sa spravuje nariadením Rady, na ktoré odkazuje odsek 7 5. Štáty EZVO od 1. januára 1998 finančne prispievajú v súlade s článkom 82 ods. (1) bod a) dohody a okrem toho aj s finančnými nariadeniami do výšky predstavujúcej 75 % zo sumy vykázanej v rozpočtovom riadku B5-6 0 0 "Politika štatistických informácií týkajúcich sa nečlenských krajín" zapísanej v rozpočte spoločenstva. Štáty EZVO znášajú dodatočné náklady vynaložené Eurostatom na uchovávanie, spracúvanie a šírenie údajov z ich krajín v súlade s príslušným Memorandom o porozumení medzi sekretariátom EZVO a Eurostatom, ktoré sa týka príspevku EZVO súvisiaceho s týmto odsekom. Štáty EZVO finančne prispievajú na mimoriadne výdavky spoločenstva iné ako tie, ktoré sa vynakladajú na uchovávanie, šírenie alebo spracovanie údajov v súlade s článkom 82 ods. 1 písm. b) dohody. 6. Na požiadanie Spoločného výboru EHP a za každých okolností v roku 2000 a v roku 2003, SPC/EHP konferencia, na ktorú odkazuje odsek 1, preskúma pokrok uskutočnený v rámci štatistických akcií EHP. Osobitne zhodnotí, či sa dosiahli ciele, priority a akcie plánované počas obdobia medzi 1. januárom 1998 a 31. decembrom 2002, a predloží správu na schválenie Spoločnému výboru EHP. 7. Predmetom tohto protokolu sú nasledujúce akty spoločenstva: - 397 R 0322: nariadenie Rady (ES) č. 322/97 zo 17. februára 1997 o štatistike spoločenstva (Ú. v. ES L 52, 22.2.1997, s. 1), - 399 D 0126: rozhodnutie Rady 1999/126/ES z 22. decembra 1998 o štatistickom programe spoločenstva 1998 až 2002 (Ú. v. ES L 42, 16.2.1999, s. 1)." Článok 3 Dodatok v protokole 30 k dohode sa vypúšťa. Článok 4 Zoznam výborov dohodnutý zmluvnými stranami dohody, ktorý je obsiahnutý v odsúhlasenej zápisnici ad Protokolu 30 z vyjednávaní dohody medzi Európskym hospodárskym spoločenstvom, Európskym spoločenstvom uhlia a ocele a ich členskými štátmi a štátmi EZVO o Európskom hospodárskom priestore neovplyvní účasť štátov EZVO v akomkoľvek inom výbore ES alebo orgáne v súlade s odsekom 3 Protokolu 30, ako bol zmenený a doplnený týmto rozhodnutím. Článok 5 Toto rozhodnutie nadobúda účinnosť 28. októbra 2000, ak sa dovtedy predložia Spoločnému výboru EHP všetky oznámenia podľa článku 103 ods. 1 [4]. Bude sa uplatňovať od 1. januára 1998. Článok 6 Toto rozhodnutie sa uverejní v oddiele EHP a v doplnku EHP Úradného vestníka Európskych spoločenstiev. V Bruseli 27. októbra 2000 Za Spoločný výbor EHP predseda G. S. Gunnarsson [1] Ú. v. ES L 85, 30.3.1994, s. 66. [2] Ú. v. ES L 42, 16.2.1999, s. 1. [3] Ú. v. ES L 52, 22.2.1997, s. 1. [4] Nie sú uvedené žiadne ústavné požiadavky. --------------------------------------------------